Den 26-årige islandske landsholdsspiller, Stefan Sigurmannsson, skifter fra Rhein-Neckar Löwen til Aalborg Håndbold på en tre-årig aftale. Den 1,96 m høje venstre fløj har spillet i den tyske topklub siden 2012 og har på de fire sæsoner spillet 120 kampe i Bundesligaen og Champions League. Han har desuden spillet 54 A-landskampe for Island. - Sigurmannsson og Buster Juul bliver en meget stærk duo på venstre fløj. Ud over at spille fløj kan Sigurmannsson også spille i bagkæden og dække back-pladsen i forsvaret, siger direktør Jan Larsen. -Jeg har hørt meget godt om Aalborg Håndbold, og jeg glæder mig til at stifte bekendtskab med den danske liga. Jeg kender Aron Kristjansson som træner fra både klubholdet i Haukar og på det islandske landshold, og jeg ser frem til at have ham som cheftræner i hverdagen, siger Stefan Sigurmannsson.

Opsummering:
Islandsk landsholdsspiller skifter fra Rhein-Neckar Löwen til Aalborg Håndbold.